הוועדה המסדרת, כנסת 23, פרוטוקול מספר 9, 2020-04-06 22:15

אברהם (אבי) ניסנקורן: אני פותח את הישיבה, יש בקשה שהמליאה מחר תתכנס בשעה אחת במקום בשעה ארבע, לדעתי זה גם הגיע מחברי כנסת – הבקשה הזאת – לאור כניסת החג הצפויה.

אברהם (אבי) ניסנקורן: ואם אנחנו לא נספיק היום את הדיון במליאה בנושא של התקציב, שגם מעכב את התשלום של 500 שקלים לפני החג, אז זה גם יסתיים מחר.

מאיר כהן: דיברתי עם מאיר שפיגלר - - -

אברהם (אבי) ניסנקורן: כן, אז שפיגלר - - -

פטין מולא: אבי ומאיר, עכשיו היינו בוועדת הכספים, אנחנו שומעים שיש שם בעיה משפטית, שצריך חקיקה בשביל ה-500 שקלים, זה לא רק בחוק הזה.

אברהם (אבי) ניסנקורן: אני אסביר בשתי מילים.

אברהם (אבי) ניסנקורן: מה שהבנתי, ממש בשתי מילים, מאיר שפיגלר בא ואומר, שאם אנחנו היום מסיימים את החקיקה אז הוא מספיק לשלם את זה עוד לפני החג, וזה מאוד מרשים דרך אגב.

פטין מולא: מה הבעיה עכשיו?

אברהם (אבי) ניסנקורן: עכשיו אנחנו צריכים להעביר את הצעת החוק בשלוש קריאות והנושא של ה-500 שקלים, צריך לעשות עוד מהלך של התייעצות.

אברהם (אבי) ניסנקורן: עכשיו, בגלל שוועדת העבודה והרווחה היא כאילו ועדה זמנית, אז אי אפשר לעשות התייעצות בוועדת עבודה ורווחה אלא אם כן תהיה הסמכה בחוק או לוועדת העבודה והרווחה או לוועדת הכספים, לא כל כך משנה.

אברהם (אבי) ניסנקורן: אז צריך עוד חוק במקביל.

ארבל אסטרחן: חוק רגיל בעוד שמחוקקים חוק יסוד.

אברהם (אבי) ניסנקורן: כן, חוק רגיל שבעצם מסמיך את ההמלצה במקביל לעשות את שני הדברים האלה ואז באמת אפשר לשלם.

אברהם (אבי) ניסנקורן: העניין, שאנחנו צריכים לראות - - -

פטין מולא: אי אפשר להכניס הסתייגות בחוק יסוד, עכשיו, בעניין הזה?

אברהם (אבי) ניסנקורן: תלוי במשפטנים, זה לא עבר את המשפטנים.

פטין מולא: אני שואל את המשפטנים.

ארבל אסטרחן: אי אפשר לתקן חוק רגיל בחוק יסוד.

פטין מולא: למה?

פטין מולא: אי אפשר לתקן חוק יסוד בחוק רגיל אבל למה לא לתקן חוק רגיל בחוק יסוד?

ארבל אסטרחן: - - -

פטין מולא: זה שיח משפטנים.

אברהם (אבי) ניסנקורן: בדיוק, אנחנו לא פה בתפקיד המשפטי, זאת העמדה.

ארבל אסטרחן: יכול להיות שיעשו פשוט עדכון בחוק היסוד.

פטין מולא: זה מה שאמרתי.

ארבל אסטרחן: אבל לא תיקון לחוק רגיל.

ארבל אסטרחן: תיקון שיתכנס בתוך חוק היסוד.

פטין מולא: נכון, זה מה שהצעתי.

אברהם (אבי) ניסנקורן: אוקי, אז כרגע זאת הסיטואציה.

אברהם (אבי) ניסנקורן: אני מפה אלך גם לוועדת הכספים בשביל לראות למה זה מתעכב ואיך אפשר לזרז את זה.

מאיר כהן: הם עוד לא התחילו.

פטין מולא: התחלנו, מה זה לא התחלנו.

מאיר כהן: התחלתם בדברים אחרים.

פטין מולא: לא, התחלנו בזה עכשיו, כל הדיון על זה עכשיו.

אברהם (אבי) ניסנקורן: טוב, אני מציע ככה, בוא נאשר את הבקשה לקיום המליאה באחת ונראה אם זה סביר היום להעביר את זה, כי 61 חברי כנסת צריכים להצביע.

אברהם (אבי) ניסנקורן: אם לא, אנחנו נסיים את זה מחר באחת.

אברהם (אבי) ניסנקורן: בוא נעשה הערכת מצב אולי עם חבר הכנסת פורר כי אין טעם להשאיר גם את כל חברי הכנסת במשכן לחינם.

אברהם (אבי) ניסנקורן: יש אנשים שגרים קרוב ויבואו בהקפצה, אבל אין טעם סתם להשאיר אם זה לא ריאלי.

אברהם (אבי) ניסנקורן: מה שאני מציע, בוא נאשר את הבקשה לקיים את המליאה מחר באחת.

אברהם (אבי) ניסנקורן: נקפוץ לשם להבין אם זה ריאלי או לא ריאלי להעביר את זה היום, כי אם לא אז נעשה את זה כבר מחר.

אברהם (אבי) ניסנקורן: מי בעד פתיחת המליאה מחר בשעה אחת, מי נגד?

אברהם (אבי) ניסנקורן: בעד – 8

אברהם (אבי) ניסנקורן: נמנעים – אין

אברהם (אבי) ניסנקורן: אישרנו את פתיחת הישיבה מחר בשעה 13:00.

אברהם (אבי) ניסנקורן: תודה רבה, הישיבה נעולה.